Author: administrator
Last saved by: Miriam Vavrovičová
Company: Abyss

Predkladacia správa

            Návrh zákona, ktorým sa mení a dopĺňa zákon č. 473/2005 Z. z. o poskytovaní služieb v oblasti súkromnej bezpečnosti a o zmene a doplnení niektorých zákonov (zákon o súkromnej bezpečnosti) v znení neskorších predpisov a ktorým sa menia a dopĺňajú niektoré zákony  je vypracovaný a predkladaný na základe Plánu legislatívnych úloh vlády Slovenskej republiky na II. polrok 2012.
 
Navrhované zmeny vyplývajú z implementácie Nariadenia Európskeho parlamentu a Rady (EÚ) č. 1214/2011 zo 16. novembra 2011 (Ú. V. EÚ, L 316, 29.11.2011, s. 1) o profesionálnej cezhraničnej preprave eurovej hotovosti cestnou dopravou medzi členskými štátmi eurozóny. Napriek tomu, že názov nariadenia smeruje k činnosti cestnej dopravy je táto spojená s komplexným systémom rôznych bezpečnostných opatrení a prvkov, ktoré je potrebné začleniť do právneho poriadku Slovenskej republiky, pričom vecne najbližšou je práve oblasť súkromnej bezpečnosti. Navrhované zmeny včleňujú cezhraničnú prepravu eurovej hotovosti do tejto oblasti, tak aby bol možný výkon činnosti uvedenej v nariadení  Európskeho parlamentu a Rady (EÚ) v rámci Slovenskej republiky a jej cezhraničnom režime.  
 
Ďalšie navrhované zmeny vyplývajú z aplikačnej praxe s cieľom spresnenia a doplnenia niektorých platných ustanovení a boli zapracované na základe požiadaviek orgánov pôsobiacich na úseku súkromnej bezpečnosti podľa zákona o súkromnej bezpečnosti. 
V súvislosti  s novo zavádzaným povoľovacím konaním je potrebné novelizovať                        aj zákona o správnych poplatkoch.     
 
Návrh zákona nebude mať negatívny vplyv na štátny rozpočet, ani na rozpočty obcí                    a rozpočty vyšších územných celkov. Návrh zákona nebude mať sociálny ani environmentálny vplyv, vplyv na podnikateľské prostredie ani na informatizáciu spoločnosti.
 
Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, ako aj s medzinárodnými zmluvami                   a medzinárodnými dokumentmi, ktorými je Slovenská republika viazaná. Predložený návrh zákona je v súlade s právom a právom Európskej únie.
 
Vzhľadom k tomu, že návrhom zákona sa vykonávajú implementačné opatrenia k účinnosti a vykonateľnosti  právne záväzného aktu Európskej únie, predbežné pripomienkové konanie sa nevykonalo.